17. september 2017 Jakub Forgács Hokej Barani doma vybojovali cenný triumf. Zápas s oceliarmi drámou do posledných sekúnd

V poslednom zápase barani podľahli Trenčínu. Náladu si chceli vylepšiť na domácom ľade, kde vykorčuľovali proti oceliarom z Košíc.

5 Galéria

Zdroj: TASR

V aktuálnej tabuľke obe mužstvá delil dosť veľký rozdiel, Košičania s druhým, Bystričania až so siedmym miestom, no manko len dvoch bodov napovedalo, že to bude opäť vyrovnaný zápas. Nikto však netušil, že po bleskovom góle Hohmanna už v 52. sekunde nastanú strelecké suchoty. Domáci išli do vedenia vôbec vo svojom prvom útoku, keď sa konečne dostali z obrannej tretiny, v prečíslení zaútočili a Hohmann sa z pravého krídla nemýlil. Na lavičke „baranov“ opäť pribudol pri dočasnom angažmáne do konca októbra Richard Zedník a aj on mal čo občas trápiacim sa hráčom poradiť. V 1. tretine pribudol do kolónky šancí pre domácich ešte ľuft Luntera v presilovke pred bránkou v 6. min a v 19-tej pri podobnej akcii, ako bola gólová aj nádejná strela Lampera.

V druhej tretine riešil videorozhodca situáciu v 21. min a gól Hričinovi neuznal, vraj hral korčuľou. V 23. min sa ešte Novotný snažil prekonať Lassilu v bránke, v 29. min v oslabení spálil šancu Klíma, v 32. min mieril nepresne Pacan, no napriek tomuto výpočtu hostia pôsobili na ľade unaveným dojmom. Bystričania korčuľovali ľahšie a často zamkli svojho súpera na dlhé sekundy do pásma. V 27. min sa až trikrát za sebou pokúšal uspieť pred Lundströmom v bránke Hohmann, v 35. min Ďatelinka v ideálnom streleckom postavení sieť netrafil a dráma sa preklopila aj do tretej tretiny.

Košičania v tejto sezóne sa po troch domácich zápasoch prvý raz snažili bodovať vonku, no bez gólu na lepší výsledok ťažko mohli pomýšľať. Majstrovi spod Urpína pomohla na dvojgólové vedenie presilovka a gól Brittaina v 44. min po pohotovej strele z nahrávky Failleho. V 48. min vykúzlil prekrásne sólo Lamper, škoda len, že presnejšie nezamieril. Ideálnu možnosť na skorigovanie stavu mali hostia v dvojminútovej presilovke o dvoch hráčov a Nagy ju v 53. min aj využil, keď bombou znížil. Kafka dokonca v 55. min spálil veľkú šancu na vyrovnanie, ďalšiu pridal v 57. min a „barani“ si už trojbodové víťazstvo v samom závere ustrážili.

HC'05 iClinic B. Bystrica – HC Košice 2:1 vo 4. kole, hlasy

Vladimír Országh, tréner B. Bystrice: „Zaujímavý, bojovný zápas, nikto si nič nedaroval, videli sme plno osobných súbojov. Víťazstvo sme veľmi potrebovali, aby sme sa v tabuľke posunuli vyššie. Za stavu 2:0 sme si situáciu zbytočne komplikovali vylúčeniami. Našťastie, súper šancu na úplný zvrat nevyužil, aj keď to horelo. Obaja brankári si zaslúžia pochvalu a my sme radi, že sme to zvládli.“

Milan Jančuška, tréner Košíc: „Dramatický zápas až do poslednej chvíle. Nie som spokojný s výsledkom, chceli sme bodovať a aj sme si to zaslúžili. Musím pochváliť oboch brankárov, chytali vynikajúco. Škrt cez rozpočet nám urobilo zranenie Hovorku, v podstate máme štyroch hráčov zo základu zranených, museli sme rotovať a meniť zostavu, čo sa prejavilo v súčinnosti. Jeden gól bol málo, chýbal väčší pokoj vo finálnej fáze, tam sme si prehrali zápas.“

Ivan Ďatelinka, kapitán B. Bystrice: „Bol to veľký boj, vyšiel nám začiatok, držali sme súpera na dištanc. V 2. tretine sme sa zlepšili, mali veľa šancí, v tretej sme súpera dostali vylúčeniami zbytočne na koňa. Košice dobre bránili, ťažko bolo streliť viac gólov. Na našej lavičke pribudol asistent, Riša Zedníka dobre poznáme, on vie, čo má od nás očakávať, vie to dobre zladiť, bekov skombinovať, bude to určite dobre fungovať.“

Petr Kafka, útočník Košíc, bývalý hráč B. Bystrice: „Bolo to ťažké, ja som sa na zápas špeciálne netešil, bol som nervózny, až postupne som sa nervozity zbavil. Bol to bojovný výkon, máme sa z čoho odraziť. Tri roky som tu žil a hral za Bystricu, mám veľa spomienok a kamarátov. Prvýkrát som sa takto ocitol, som rád, že ma diváci nevypískali. Mal som aj šance, bohužiaľ, v oboch som nebol úspešný. Inak sa hralo dosť z defenzívy, nebolo to divácky atraktívne, ani mne sa tento zápas nepáčil, bol to najmä boj.“

HC'05 iClinic B. Bystrica – HC Košice 2:1 (1:0, 0:0, 1:1)

Góly: 1. Hohmann (Lamper), 44. Brittain (Faille, Gélinas) – 53. Nagy (Kessel)

1. Hohmann (Lamper), 44. Brittain (Faille, Gélinas) – 53. Nagy (Kessel) Rozhodcovia: Baluška, J. Konc – Výleta, P. Šefčík

Baluška, J. Konc – Výleta, P. Šefčík Vylúčení: 4:5

4:5 Presilovky: 1:1

1:1 V oslabení: 0:0

0:0 Zmeny: 21. bez Bartánusa (B. Bystrica)

21. bez Bartánusa (B. Bystrica) 2457 divákov

HC'05 iClinic B. Bystrica: Lassila – Sedlák, Dame-Malka, Gélinas, Mihálik, Kubka, Ďatelinka, Brejčák – Lamper, Bortňák, Hohmann – Bartánus, Bubela, Lunter – Belluš, Faille, Brittain – Tamáši, Češík, Andrisík – Giľak

Lassila – Sedlák, Dame-Malka, Gélinas, Mihálik, Kubka, Ďatelinka, Brejčák – Lamper, Bortňák, Hohmann – Bartánus, Bubela, Lunter – Belluš, Faille, Brittain – Tamáši, Češík, Andrisík – Giľak HC Košice: Lundström – Dudáš, Šedivý, Kessel, Bača, Čížek, Matejka – Hričina, Boltun, Nagy – Bicek, Pacan, Klíma – Kafka, Vrábeľ, Jenčík – Novotný, Petráš, Šoltés

Foto: ilustračné

5 Galéria

Zdroj: TASR

Zdroj: TASR